ทีเอสเอฟซีลั่นปีนี้โตตามเป้า ม.ค.กำไร10ล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ทีเอสเอฟซี โชว์กำไร 10 ล้านบาทในเดือนม.ค. มั่นใจปีนี้โตตามเป้า พร้อมเปิดบริการให้ยืมหุ้นเม.ย.นี้
นายปกรณ์ มาลากุล ณ อยุธยา ประธานกรรมการ บริษัทหลักทรัพย์ เพื่อธุรกิจหลักทรัพย์ (ทีเอสเอฟซี) เปิดเผยภายหลังการประชุมคณะกรรมการบริษัทว่า ปีนี้บริษัทจะเติบโตอย่างเข้มแข็งและน่าจะทำกำไรได้ตามเป้า โดยเดือนม.ค. มีกำไรจากการดำเนินงาน 10 ล้านบาท
“หลังจากเพิ่มทุนเมื่อปลายเดือนก.ค.ปีที่ผ่านมา เราได้เร่งปรับปรุงระบบการทำงาน การจัดเกรดหุ้นหลักประกัน การตัดค่าใช้จ่ายที่ไม่จำเป็นเพื่อให้การทำงานเป็นไปอย่างมีประสิทธิภาพและประสิทธิผล ซึ่งขณะนี้บริษัทมีฐานะการเงินที่แข็งแกร่งขึ้น” นายปกรณ์ กล่าว
นางนภาภรณ์ ลัญฉน์ดี กรรมการผู้จัดการ ทีเอสเอฟซี กล่าวว่า ปัจจุบันระบบคอมพิวเตอร์สำหรับการให้กู้ยืมหุ้นเพื่อการขายชอร์ตหรือธุรกิจเอสบีแอลที่ได้ชะงักไปในช่วงที่บริษัทมีปัญหาในปลายปี 2551 นั้นเสร็จแล้ว อยู่ระหว่างทดสอบรวมทั้งระบบ 
“ระบบงานเอสบีแอลจะเชื่อมต่อถึงบริษัทหลักทรัพย์ (บล.) ต่างๆ ที่เป็นนายหน้าซื้อขายหุ้น โดยเบื้องต้นจะเชื่อมต่อได้กับบล.ที่ใช้ระบบซื้อขายหลักทรัพย์ของฟรีวิวก่อน แล้วจะขยายไปถึงบล.ที่ใช้ระบบอื่นต่อไป คาดว่าในส่วนแรกน่าจะเปิดบริการได้ในเดือนเม.ย.นี้” 
ธุรกิจเอสบีแอลจะช่วยทั้งเสริมสภาพคล่องให้กับตลาดหลักทรัพย์และเป็นโอกาสให้ผู้ถือหุ้นของบริษัทจดทะเบียน โดยเฉพาะผู้ถือหุ้นรายใหญ่มีรายได้เสริมนอกเหนือจากการรอรับเงินปันผลจากการนำหุ้นที่มีอยู่ให้ทีเอสเอฟซียืม ในขณะเดียวกันเอสบีแอล ก็ให้โอกาสนักลงทุนในตลาดหลักทรัพย์ที่ทำการซื้อขายถี่มีโอกาสทำกำไรในช่วงที่ราคาหุ้นอยู่ในขาลง โดยสามารถยืมหุ้นจากทีเอสเอฟซีเพื่อมาทำการขายชอร์ต ได้ซึ่งหากการขายชอร์ตมีปริมาณมากขึ้นการแกว่งตัวของราคาหุ้นในตลาดหลักทรัพย์ก็จะแกว่งตัวอยู่ในช่วงราคาที่แคบลงจากที่เป็นอยู่ในปัจจุบันทำให้ตลาดหลักทรัพย์มีเสถียรภาพในด้านราคามากขึ้น
ปัจจุบันนอกจากการให้สินเชื่อมาร์จินโลนผ่านระบบเครดิตบาลานซ์แก่นักลงทุนในตลาดหลักทรัพย์แล้ว ทีเอสเอฟซียังให้เงินกู้ระยะสั้นเพื่อเสริมสภาพคล่องให้บล.และทำธุรกิจ Repo พันธบัตรกับบล.และนักลงทุนสถาบัน ซึ่งเป็นธุรกิจที่ยังมีแนวโน้มเติบโตและใช้เป็นธุรกิจที่เสริมกำไรให้กับบล.ต่างๆ